als_Latn dik_Latn sag_Latn
Përvjetori i 80-të i Monarkisë Shqiptare (1928-1939) pritet të përkujtohet nesër në Tiranë me organizimin e një Konferencë Shkencore Ndërkombëtare, të organizuar nga Ministria e Turizmit, Kulturës, Rinisë dhe Sporteve, Qendra e Studimeve Albanologjike, Instituti i Historisë dhe Muzeu Historik Kombëtar. Për të kremtuar këtë datë historike nesër do të organizohen në kryeqytet një sërë aktivitetesh kulturore-shkencore. Në axhendën e parashikuar me këtë rast përfshihet çelja e një ekspozite në Muzeun Historik Kombëtar, e cila do të pasohet nga Konferenca Shkencore për rolin dhe kontributin e monarkisë në Shqipëri, gjatë viteve 1928-1939. Këtë Konferencë, që do të zhvillohet nesër paradite në Hotel Sheraton, do ta përshëndesë dhe kryeministri i vendit Sali Berisha, ndërsa do të referojnë historianë, studjues, publicistë nga Shqipëria, Kosova dhe vende të tjera europiane. Diskutimet e të pranishmëve do të fokusohen në kushtet historike të krijimit të monarkisë shqiptare, në politikat e shtetit shqiptar ndaj minoriteteve gjatë periudhës së Ahmet Zogut, në marrëdhëniet shqiptaro-italiane gjatë kësaj periudhe, etj. Gjithashtu, në këtë Konferencë të zgjeruar do të diskutohet edhe mbi kulturën shqiptare, mbi rolin e gruas në politikën shtetërore në monarki.
als_Latn